सुकर्मा ने कहा- हे देवेश्वरों! माता-पिता के चरणों में मेरी भक्ति बनी रहे तथा मेरे माता-पिता श्रीहरि के धाम को प्राप्त करें। देवताओं ने ‘तथास्तु’ कहा और अपने-अपने धाम को चले गये। यह देख महान तपस्वी पिप्पल बहुत चकित हुए और बोले- तुम्हारी अवस्था बताती है कि तुमने तपस्या नहीं की है, फिर सब देवता और ईश्वर तुम्हारे वश में कैसे हो गये? तुम अपना साधन बताओ। वह कौन-सा साधन है, जिससे तुम घर बैठे जान जाते हो कि कहाँ क्या हो रहा है। किस साधन से तुम्हें ब्रह्म का प्राचीन-अर्वाचीन ज्ञान हुआ? मैं भी उसे करूँगा। इस पर सुकर्मा ने हाथ जोड़कर अतिथिदेव से कहा- यह सच है कि मैंने कोई तपस्या नहीं की है, परन्तु मैंने केवल माता-पिता की सेवा की है और यही मेरा साधन है।